Апхуэдэр пщыгъупщэ хъунукъым
Терроризмэм ебэнынымкIэ зэкъуэтыныгъэм и махуэм Бахъсэн районым и жылагъуэ лэжьакIуэхэмрэ полицейхэмрэ фэеплъ пэкIу, футбол цIыкIумкIэ зэхьэзэхуэ ирагъэкIуэкIащ.
Фигу къэдгъэкIыжынщи, Урысейм а махуэр щагъэуващ 2005 гъэм икIи ар пыщIащ 2004 гъэм фокIадэм и япэ махуэхэм Осетие Ищхъэрэ-Аланием къыщыхъуауэ щыта гузэвэгъуэшхуэм. Абы щыгъуэ хьэкIэкхъуэкIагъэ зэхэзыщIыхьа бзаджащIэхэм яубыдат Беслъэн и къалэ школхэм ящыщ зыр.
Беслъэн къыщыхъуам, торрор хьэгъэщагъэхэм щыхэкIуэдахэм я фэеплъ махуэм, фокIадэм и 3-м Урысейм и МВД-м и «Бахъсэн» къудамэм и пщIантIэм щекIуэкIащ Терроризмэм ебэнынымкIэ зэкъуэтыныгъэм и махуэм теухуа пэкIур. Абы хэтащ къудамэм и унафэщI Хьэкъун Елдар, къулыкъущIэхэр, лэжьакIуэхэр, къэрал кIуэцI IуэхухэмкIэ IэнатIхэм, къэрал кIуэцIыдзэхэм я ветеранхэр, школхэм я еджакIуэхэр, Бахъсэн къалэ администрацэм и лIыкIуэхэр, зи къалэн зыгъэзащIэу хэкIуэда хабзэхъумэхэм я адэ-анэ-хэр, «Уи унагъуэм мамырыгъэ» жылагъуэ органицэм и унафэщI Шыбзыхъуэ Сафудин, Хьэжы Анзор зи тхьэмадэ «Бахъсэн» МОВД-м и деж щыIэ Жылагъуэ советым хэтхэр.
ПэкIум къыщыпсэлъахэм жаIащ зэкъуэту террорым пэщIэтын зэрыхуейр. «Беслъэн къыщыхъуа гуауэшхуэр дигу къэдгъэкIыжкIэрэ, дэ къыдгурыIуэн хуейщ дызэкъуэтмэ терроризмэм, экстремизмэм дызэрытекIуэнур», — къыхигъэщащ Хьэкъун Елдар.
ХэкIуэдахэм зы дакъикъэкIэ хуэщымри, пэкIум къекIуэлIахэм зи къалэн зыгъэзащIэу хэкIуэдахэм я фэеплъым удз гъэгъахэр тралъхьащ, иужькIэ шар хужь гъэпщахэр яIутIыпщащ.
ПэкIум и кIэухыу Бахъсэн къалэм и стадионым футбол цIыкIумкIэ зэпеуэ щекIуэкIащ.
Къэрал кIуэцI IуэхухэмкIэ министерствэу
КъБР-м щыIэм и пресс-уэхущIапIэ.
